Benamaz
İstədim ki, bir bağ salam, oturam, 
Burdan gəldi keçdi, bir yol benamaz. 
Bir bağça bəslədim, barın yemədim, 
Səbəb ona su bağladı, benamaz.

Köç-köç edib bu dünyadan köçəndə, 
O dünyada ağ şərbətin içəndə,
Altı polad qıl körpünü keçəndə, 
Onda kimdi havadarın, benamaz.

Köçün uymaz köçənlərin köçünə, 
Halın o dünyada necə keçinə,
Səndən bir muy düşdü dərya içinə, 
Nəhəngləri zara getdi, benamaz.

Adəmdən olmusan, yoxsa insandan, 
Ölərsən bir günü olarsan candan, 
Yeddi ev o yandan, yeddi bu yandan, 
Atəşinə yandırarlar, benamaz.

Gəl vacibat öyrən, bəlalı dilim, 
Əcəldə mürvət yox, qorxuram ölüm, 
Bu sözləri dedi Ululu Kərim, 
İnanmırsan çat namaza, benamaz.
Qoşmalar